


Lietas iznākums, to izskatot no jauna pēc kasācijas instances tiesas sprieduma
Tas, ka tiesas gala secinājumi neatšķiras no tiem, kas bija izdarīti apgabaltiesas spriedumā, pirmoreiz izskatot šo lietu, nenozīmē, ka nav ievēroti Senāta norādījumi vai ka spriedums ir nepareizs. Ja lietā atbilstoši procesuālo tiesību normām ir pienācīgi noskaidroti visi būtiskie apstākļi, secinājums var sakrist. 
Kasācijas instances tiesa nevar norādīt, kādi konkrēti secinājumi par lietas faktiskajiem apstākļiem ir jāizdara tiesai, kas izskata lietu pēc būtības.

Latvijas Republikas Senāta
Administratīvo lietu departamenta
2026.gada [..]
RĪCĪBAS SĒDES LĒMUMS[footnoteRef:1] [1:  Slēgtas lietas statuss. Publicēti izvilkumi no nolēmuma.] 

Lieta Nr. [..], SKA-[A]/2026
ECLI:AT:2026:[..]


[1] Senātā saņemta pieteicēju [pers. A] un [pers. B] kasācijas sūdzība par Administratīvās apgabaltiesas 2026.gada [..] spriedumu lietā par labvēlīgāka administratīvā akta izdošanu, ar kuru no Ārstniecības riska fonda tiktu izmaksāta atlīdzība par kaitējumu, kas radīts pacientes [pers. C] veselībai.
Apgabaltiesa noraidīja pieteikumu, atzīstot, ka pacientei radušies paliekošie veselības traucējumi ir tieši saistīti ar viņas pamata saslimšanu [..], nevis ir ārstu nepareizas rīcības rezultāts. [..]

[2] Pieteicēji kasācijas sūdzībā norāda, ka apgabaltiesa bija pieprasījusi Veselības inspekcijai iesniegt informāciju par to, cik lielas atlīdzības noteiktas līdzīgos gadījumos, taču apgabaltiesa neesot šo informāciju izmantojusi. Pieteicēji norāda, ka izskatāmajā gadījumā noteiktā atlīdzība ir daudz mazāka nekā līdzīgos gadījumos.
Senatoru kolēģija norāda, ka nevar salīdzināt tikai noteikta veida ārstēšanu (kā līdzīgus gadījumus) un rezultātā piešķirtās atlīdzības summas. Salīdzināšana zināmās robežās varētu būt iespējama, ja konstatēti analoģiski konkrētā gadījuma apstākļi (veselības stāvoklis, saslimšanas izpausmes utt.), analoģiska ārstniecība, analoģisks kaitējums, analoģiska cēloņsakarība. Šajā gadījumā, kā redzams no apgabaltiesas sprieduma, apgabaltiesa vispār nav konstatējusi, ka pacientei ar ārstniecības personu darbību vai bezdarbību būtu radīts konkrēts novērtējams kaitējums pacientes veselībai. Tātad loģiski atkrīt iespēja salīdzināt izskatāmo gadījumu ar citiem, kuros bija konstatēts ārstniecības radīts kaitējums. 
[..]

[3] Kasācijas sūdzībā tiek argumentēts, ka apgabaltiesa nav izpildījusi Senāta šajā lietā iepriekš sniegtos norādījumus par to, kādi apstākļi lietā jānoskaidro (Senāta 2022.gada 7.marta spriedums lietā Nr. SKA-68/2022, ECLI:LV:AT:2022:0307.A420331617.11.S). 
Senatoru kolēģija šādam viedoklim nepiekrīt. Apgabaltiesa, no jauna izskatot lietu, noteikusi tiesas ekspertīzi un pārbaudījusi tiesas eksperta atzinumu tiesas sēdē, pratinājusi lieciniekus, pārbaudījusi citus pierādījumus un uzklausījusi procesa dalībnieku paskaidrojumus ar mērķi noskaidrot tieši tos apstākļus, ko paredz Ministru kabineta 2013.gada 5.novembra noteikumi Nr. 1268 „Ārstniecības riska fonda darbības noteikumi” un kuru nozīmi uzsvēra Senāts. Apgabaltiesa vērsa izmeklēšanu gan uz to, kāds bija pacientes veselības stāvoklis, saslimšanas aina, kāda bija katrā ārstniecības epizodē notikusī ārstniecība (tostarp izvēlētās ārstniecības taktikas pamatotība, ietverot arī Senāta norādīto nepieciešamību izvērtēt konservatīvās ārstēšanas esību un efektu) un iespējami veikto ārstniecības personu darbību un bezdarbības sekas, ziņas par ārstniecību ārpus konkrētās ārstniecības iestādes pēc katras operācijas. Spriedumā ir atspoguļots iegūto pierādījumu vērtējums. Tiesa mērķtiecīgi centusies noskaidrot, kādas ir neveikto darbību (neizmeklēšana ārstu konsīlijā un noteiktu izmeklējumu neveikšana) iespējamās sekas konkrētajā situācijā, un nav varējusi vismaz ar iespējamības pārsvaru apstiprināt pieņēmumu, ka šo darbību neveikšanai pašai par sevi varēja būt sekas. Tas, ka gala secinājumi neatšķiras no tiem, kas bija izdarīti arī pirmajā apgabaltiesas spriedumā šajā lietā, nenozīmē, ka nav ievēroti Senāta norādījumi vai ka spriedums ir nepareizs. Ja lietā atbilstoši procesuālo tiesību normām ir pienācīgi noskaidroti visi būtiskie apstākļi, secinājums var sakrist, bet šoreiz tas ir pamatots ar pienācīgi veiktu izmeklēšanu. Kasācijas instances tiesa nevar norādīt, kādi konkrēti secinājumi par lietas faktiskajiem apstākļiem ir jāizdara tiesai, kas izskata lietu pēc būtības.

[4] [..]

[5] [..]

[6] [..]

[7] Pieteicēji uzskata, ka „varbūtēji iespējama” cēloņsakarība starp ārstniecības procesā neveiktajām darbībām un kaitējumu ir pietiekama kaitējuma konstatēšanai un atlīdzības noteikšanai.
Tam nevar piekrist. Apgabaltiesa ar augstu ticamības pakāpi (apgabaltiesas sprieduma 26.punkts) konstatēja, ka ārstniecības personu neveiktās darbības (izmeklējumu neveikšana, pacientes nenosūtīšanu uz augstāka līmeņa ārstniecības iestādi jeb daudzprofila stacionāru) neietekmēja pacientes paredzamo slimības gaitu un ārstniecības procesu saistībā ar nepieciešamību veikt nākamo operāciju. Arī citās ārstniecības epizodēs radītu kaitējumu apgabaltiesa nekonstatēja. 
Turklāt Senāts iepriekš šajā lietā nav norādījis uz cēloņsakarības pierādīšanas standartu „varbūtēji iespējams”, bet gan uz iespējamības pārsvaru, proti – iespēja, ka cēloņsakarība pastāv, ir lielāka nekā iespēja, ka tā nepastāv (Senāta 2022.gada 7.marta sprieduma lietā Nr. SKA-68/2022, ECLI:LV:AT:2022:0307.A420331617.11.S, 11.punkts). Pieteicēji nekorekti citē Senāta skaidrojumu par pierādīšanas standartu attiecībā uz cēloņsakarību. 

[8] Pieteicēji iebilst tam, ka apgabaltiesa būtībā noraidījusi iestāžu jau atzīto – ka noteiktu darbību neveikšana ārstniecības procesā paildzināja pacientes ciešanas.
Senatoru kolēģija no apgabaltiesas sprieduma secina, ka apgabaltiesa pēc vispusīgas pierādījumu (tostarp no jauna iegūto pierādījumu) pārbaudes tiešām būtībā nav atzinusi par pierādītu iestāžu pieņēmumu, ka pacientei tika paildzinātas ciešanas. Taču tas nav radījis pieteicējiem nelabvēlīgas sekas, jo jau izdotais administratīvais akts netiek atcelts un atlīdzība tās jau piešķirtajā apmērā netiek skarta. Tomēr tas nenozīmē, ka apgabaltiesai būtu pamats lemt par papildu atlīdzības noteikšanu, ja reiz tā neatrod tam pamatojumu. Iestāžu secinājumi paši par sevi nav pierādījums, to pamatotība tika pārbaudīta, apgabaltiesai veicot visu pierādījumu pārbaudi.

[9] Ievērojot iepriekš minētos apsvērumus, kasācijas sūdzību argumenti nerada šaubas par apgabaltiesas sprieduma tiesiskumu. Lietai arī nav nozīmes judikatūras veidošanā. Tādēļ kasācijas tiesvedības ierosināšana ir atsakāma.

Pamatojoties uz Administratīvā procesa likuma 338.panta otro daļu un 338.1panta otrās daļas 2.punktu, senatoru kolēģija

nolēma

atteikt ierosināt kasācijas tiesvedību sakarā ar [pers. A] un [pers. B] kasācijas sūdzību par Administratīvās apgabaltiesas 2026.gada [..] spriedumu.

Lēmums nav pārsūdzams.

